Document ID: 32005R0116

KOMISIJAS REGULA (EK, Euratom) Nr. 116/2005
(2005. gada 26. janvāris)
par PVN atmaksu personām, kas nav nodokļu maksātājas, un nodokļa maksātājiem par to darbībām, kas atbrīvotas no nodokļa, lai piemērotu Padomes Regulu (EK, Euratom) Nr. 1287/2003 par to, kā saskaņot nacionālo kopienākumu tirgus cenās
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Atomenerģijas kopienas dibināšanas līgumu,
ņemot vērā Padomes 2003. gada 15. jūlija Regulu (EK, Euratom) Nr 1287/2003 par to, kā saskaņot nacionālo kopienākumu tirgus cenās (NKI regula) (1), un jo īpaši tās 5. panta 1. punktu,
tā kā:
(1)
Padomes 2000. gada 29. septembra Lēmuma 2000/597/EK, Euratom par Eiropas Kopienu pašu resursu sistēmu (2) 2. panta 7. punktā noteikts, ka nacionālais kopprodukts tirgus cenās (NKP) ir jāpielīdzina nacionālajam kopienākumam tirgus cenās (NKI), kā noteikusi Komisija, piemērojot Eiropas kontu sistēmu (EKS). Aizstājot divas iepriekšējās, attiecīgi - 1970. un 1979. gada, sistēmas, ar Padomes 1996. gada 25. jūnija Regulu (EK) 2223/96 par Eiropas nacionālo un reģionālo kontu sistēmu Kopienā (3) izveidoja 1995. gada EKS (EKS 95), kas izklāstīta šīs regulas pielikumā. NKI saskaņā ar EKS 95 aizstāja NKP kā kritēriju pašu resursiem, sākot ar 2002. budžeta gadu.
(2)
Padomes Regula (EK, Euratom) Nr. 1287/2003 nosaka procedūras dalībvalstīm NKI datu pārsūtīšanai un NKI aprēķināšanas procedūras un pārbaudes, kā arī izveido NKI komiteju.
(3)
EKS 95 skaidri neprecizē PVN atmaksu personām, kas nav nodokļu maksātājas, un nodokļa maksātājiem par to darbībām, kas atbrīvotas no nodokļa.
(4)
Lai definētu nacionālo kopienākumu tirgus cenās (NKI) saskaņā ar Regulas (EK, Euratom) Nr. 1287/2003 1. pantu, ir jāprecizē PVN atmaksa personām, kas nav nodokļu maksātājas, un nodokļa maksātājiem par to darbībām, kas atbrīvotas no nodokļa.
(5)
Padomes 1977. gada 17. maija Sestajā Direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem - kopēja pievienotās vērtības nodokļu sistēma: vienota aprēķinu bāze (4), ir formulēti nodokļa maksātāja, personas, kas nav nodokļu maksātāja, un darbību, kas atbrīvotas no nodokļa, jēdzieni.
(6)
Lai īstenotu Padomes 1989. gada 13. februāra Direktīvu 89/130/EEK, Euratom par to, kā saskaņot nacionālā kopprodukta noteikšanu pēc tirgus cenām (5), Komisijas 1999. gada 8. septembra Lēmumā (6) ir precizēta PVN atmaksa ar nodokli neapliekamām vienībām un ar nodokli apliekamām vienībām par to darbībām, kas atbrīvotas no nodokļa. Tagad atbilstošais precizējums ir jānosaka attiecībā uz NKI.
(7)
Šajā regulā noteiktie pasākumi ir saskaņā ar NKI komitejas atzinumu,
IR PIEŅĒMUSI ŠO REGULU.
1. pants
1. Sastādot nacionālo kontu rādītājus, Regulas (EC, Euratom) Nr. 1287/2 piemērošanai, PVN atmaksa par pirkumiem, ko veikušas personas, kas nav nodokļu maksātājas, vai nodokļa maksātāji par to darbībām, kas atbrīvotas no nodokļa, 1995. gada EKS uzskatāma par citiem kārtējiem pārskaitījumiem (D7) vai kapitāla pārvedumiem (D9), bet nevis par atskaitāmu PVN.
2. Lai piemērotu 1. punktu, termins “nodokļa maksātājs” jālieto Sestās Direktīvas 77/388/EEK, Euratom 4. panta nozīmē un jēdziens “darbība, kas atbrīvota no nodokļa” jāsaprot kā darbība, kas minēta šīs direktīvas 13. pantā.
2. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 26. janvārī

Labels: 2
19
4